
«Հրապարակ» թերթը խտացրել է գույները երկրի բանկերի ղեկավարների հետ Սերժ Սարգսյանի հանդիպման առնչությամբ: Ինչպես ԱրմԻնֆո-ին հաղորդել է Հայաստանի առաջատար բանկերից մեկի ղեկավարը, Սարգսյանը բանկիրներին ճաշ-հանդիպման է հրավիրել մոտ մեկ շաբաթ առաջ, երբ դեռ խոսք չկար ռուսաստանցի մի շարք գործարարների և «Ռոսիա» բանկի նկատմամբ պատժամիջոցների մասին:


Հիշեցնենք, որ ավելի վաղ «Հրապարակ»-ը հաղորդել էր, որ Սերժ Սարգսյանը ճաշ-հանդիպման է հրավիրել հայաստանյան բանկիրներին, որպեսզի քննարկի նրանց հետ Ռուսաստանի դեմ կիրառվող և սպասվող պատժամիջոցների հնարավոր հետևանքները, որոնք իբր կարող են անդրադառնալ Հայաստանի տնտեսության վրա:


ԱրմԻնֆո-ի աղբյուրը, սակայն, հայտնել է, որ հանդիպման ժամանակ քննարկվել են ընդհանուր հարցեր, կարծիքներ են փոխանակվել ֆինանսական շուկայում առկա իրավիճակի շուրջ, իսկ «Հրապարակ» մի քանի «սուր թեմա» է ավելացրել: Իրականում թերթը ստույգ չգիտի, թե երբ է տեղի ունեցել հանդիպումը, և ինչի մասին են խոսել բանկիրները Սարգսյանի հետ:


Աղբյուրի համաձայն, պատժամիջոցների ցուցակում հայտնված ռուսաստանցի գործարարներից և քաղաքական գործիչներից ոչ մեկը Հայաստանում ակտիվներ չունի: Ավելին, Հայաստանի ֆինանսական համակարգի հետ «Ռոսիա» բանկի կապերը կարող են սահմանափակվել միայն թղթակցային հաշիվների առկայությամբ և ոչ ավելին: «Ռոսիա» բանկը Հայաստանում չունի ոչ մասնաճյուղեր, ոչ ներկայացուցչություններ: Իսկ «Գազպրոմի» և «Գազպրոմ-Արմենիա» դուստր ընկերության միջև դրամական հոսքերը սպասարկվում են ռուսաստանյան այլ բանկի կողմից: 
